FÆLLES HOLDNING (EF) Nr. 58/98 fastlagt af Rådet den 20. juli 1998 med henblik på vedtagelse af Rådets forordning (EF) nr. . . ./98 om ændring af forordning (EØF) nr. 1210/90 om oprettelse af Det Europæiske Miljøagentur og Det Europæiske Miljøoplysnings- og Miljøovervågningsnet (98/C 364/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i traktatens artikel 189 C (4) og,

ud fra følgende betragtninger:

Med forordning (EØF) Nr. 1210/90 (5) blev Det Europæiske Miljøagentur og Det Europæiske Miljøoplysnings- og Miljøovervågningsnet oprettet; ifølge artikel 20 i forordningen skal Rådet, på grundlag af en beretning med passende forslag fra Kommissionen, senest to år efter forordningens ikrafttræden træffe afgørelse om en udvidelse af agenturets opgaver; ifølge artikel 21 skulle forordningen træde i kraft dagen efter, at de kompetente myndigheder har truffet afgørelse om agenturets hjemsted; denne afgørelse blev truffet den 29. oktober 1993;

Kommissionen har i sin meddelelse KOM(95) 325 endelig udg. gjort klart, hvorfor den beretning, der er nævnt i artikel 20 i forordning (EØF) nr. 1210/90, bør udsættes, og Rådet har den 9. november 1995 udtalt, at det vil være for tidligt at træffe beslutning om en udvidelse af Det Europæiske Miljøagenturs opgaver, før agenturet har arbejdet normalt i to år og dets netværk er fuldt udbygget;

Det Europæiske Miljøagentur har gjort gode fremskridt med at nå målene og udføre sine opgaver, herunder oprettelse af Det Europæiske Miljøoplysnings- og Miljøovervågningsnet;

de pågældende opgaver og områder er vidtrækkende og kræver både konsolidering af allerede udført arbejde og en yderligere indsats;

agenturet har en væsentlig rolle som leverandør af objektive, pålidelige og sammenlignelige oplysninger om miljøet;

eventuelle nye opgaver for agenturet bør supplere og styrke dets væsentligste rolle;

EU-organernes Oversættelsescenter har til opgave at oversætte Det Europæiske Miljøagenturs dokumenter i overensstemmelse med forordning (EF) nr. 2965/94 (6);

agenturets organisation og struktur skal forbedres og tydeliggøres i tråd med erfaringerne fra de første års arbejde;

agenturets bestyrelse bør tage hensyn til, at de forskellige geografiske forhold i Fællesskabet nødvendigvis skal afspejles, ved at fordele temacentrene på den mest hensigtsmæssige måde;

agenturet kan samarbejde med institutioner i tredjelande for at indhente de nødvendige oplysninger til gennemførelse af sit arbejdsprogram;

gennemgangen af agenturets resultater og opgaver bør fremover falde sammen med fornyelsen af det femårige arbejdsprogram;

forordning (EØF) nr. 1210/90 bør ændres i overensstemmelse hermed -

VEDTAGET FØLGENDE FORORDNING:

Artikel 1

I forordning (EØF) nr. 1210/90 foretages følgende ændringer:

1) Artikel 1, stk. 2, første punktum, affattes således:

»2. Med henblik på at nå de miljøbeskyttelses- og miljøforbedringsmål, som er opstillet i traktaten og i Fællesskabets successive miljøhandlingsprogrammer, samt målene for bæredygtig udvikling, er formålet at forsyne Fællesskabet og dets medlemsstater med:«

2) Artikel 2 ændres på følgende måde:

a) Nr. ii), iii) og vi) affattes således:

»ii) - at skaffe Fællesskabet og medlemsstaterne de nødvendige objektive oplysninger til udformning og gennemførelse af en forsvarlig og effektiv miljøpolitik, herunder bl.a. at skaffe Kommissionen sådanne oplysninger, som den behøver for at kunne opstille, udarbejde og vurdere miljøaktioner og miljøforskrifter

- at bistå med overvågningen af miljøforanstaltningerne ved at yde passende støtte til opfyldelse af rapporteringskravene (bl.a. ved at deltage i udarbejdelsen af spørgeskemaer, behandlingen af rapporter fra medlemsstaterne og formidlingen af resultaterne) i overensstemmelse med sit flerårige arbejdsprogram og med henblik på at koordinere rapporteringen

- hvis de enkelte medlemsstater anmoder om det, og dette er foreneligt med agenturets årlige arbejdsprogram, at rådgive disse om udvikling, oprettelse og udvidelse af deres systemer til overvågning af miljøforanstaltninger under forudsætning af, at sådanne aktiviteter ikke bringer gennemførelsen af de andre opgaver, som er fastlagt i denne artikel, i fare. Denne rådgivning kan også omfatte »peer review« foretaget af eksperter på udtrykkelig anmodning af medlemsstaterne

iii) at registrere, sammenstille og vurdere data om miljøsituationen, at udarbejde ekspertrapporter om miljøets kvalitet, følsomhed og belastning på Fællesskabets område, at opstille ensartede kriterier for vurderingen af miljødata, som kan anvendes i samtlige medlemsstater, og at arbejde videre med udviklingen af et referencecenter for miljøoplysning. Kommissionen skal udnytte disse oplysninger til at sikre gennemførelsen af Fællesskabets miljøforskrifter«

»vi) at offentliggøre en rapport om miljøsituation samt tendenser og fremtidsudgifter hvert femte år, suppleret af rapporter med indikatorer, som fokuserer på specifikke emner.«

b) Følgende numre tilføjes:

»xi) at sikre bred formidling af miljøoplysninger, navnlig om miljøtilstanden, til offentligheden generelt og med henblik herpå at fremme anvendelsen af ny telematikteknologi

xii) at støtte Kommissionen i arbejdet med udveksling af informationer om udvikling af metoder og bedste praksis til vurdering af virkninger på miljøet

xiii) at støtte Kommissionen i formidlingen af oplysninger om resultaterne af relevant miljøforskning i en form, som støtter udviklingen af miljøpolitikken bedst muligt.«

3) I artikel 3 foretages følgende ændringer:

a) I stk. 1 tilføjes følgende ord på en selvstændig linje:

»som relateres til en bæredygtig udvikling.«

b) I stk. 2

i) affattes ottende led således:

»- beskyttelse af kystområder og havmiljøet.«

ii) udgår femte afsnit.

c) Følgende afsnit tilføjes:

»3. Agenturet kan også samarbejde om udveksling af oplysninger med andre organer, herunder IMPEL-netværket.

Agenturet skal i sit arbejde undgå overlapninger med aktiviteter, der allerede er igangsat af andre institutioner og organer.«

4) I artikel 4 foretages følgende ændringer:

a) I stk. 2 tilføjes følgende afsnit:

»Medlemsstaterne underretter agenturet om de vigtigste elementer, der indgår i deres nationale informationsnet på miljøområdet. Medlemsstaterne samarbejder i det omfang, det er hensigtsmæssigt, med agenturet og bidrager til arbejdet i Det Europæiske Miljøoplysnings- og Miljøovervågningsnet i overensstemmelse med agenturets arbejdsprogram ved at indsamle, sammenstille og analysere data på landsplan. Medlemsstaterne kan også deltage i samarbejdet om disse aktiviteter på tværnationalt plan.«

b) I stk. 4, andet punktum, udgår ordene »i et bestemt område«.

c) I stk. 5 tilføjes følgende afsnit:

»Temacentrene udpeges af bestyrelsen, jf. artikel 8, stk. 1, for et tidsrum, der ikke går ud over gyldighedsperioden for hvert af de i artikel 8, stk. 4, nævnte flerårige arbejdsprogrammer. Centrene kan dog udpeges på ny.«

5) I artikel 8 foretages følgende ændringer:

a) Stk. 1, første afsnit, affattes således:

»1. Agenturets bestyrelse består af en repræsentant for hver medlemsstat og to repræsentanter for Kommissionen. Desuden kan der være en repræsentant for ethvert andet land, der deltager i agenturet, i overensstemmelse med de relevante bestemmelser.«

b) I stk. 2 tilføjes følgende afsnit:

»Bestyrelsen vælger et forretningsudvalg, hvortil den kan delegere eksekutivafgørelser, i overensstemmelse med regler, som den selv fastsætter.«

c) Stk. 3 og 4 affattes således:

»3. Bestyrelsens beslutninger vedtages med et flertal på to tredjedele af bestyrelsens medlemmer.

4. På grundlag af et udkast, som forelægges af den administrerende direktør, jf. artikel 9, efter høring af Det Videnskabelige Udvalg, jf. artikel 10, og udtalelse fra Kommissionen, vedtager bestyrelsen et flerårigt arbejdsprogram, baseret på de prioriterede områder, der er beskrevet i artikel 3, stk. 2. I det flerårige arbejdsprogram indgår der - under hensyntagen til den årlige budgetprocedure for Fællesskabet - et flerårigt budgetoverslag.«

d) I stk. 6, første punktum, ændres ordene »Senest den 31. januar hvert år« til »Senest den 31. marts hvert år«.

6) I artikel 9, stk. 1, foretages følgende ændringer:

a) Femte led affattes således:

»- alle personalespørgsmål og arbejdsopgaver som omhandlet i artikel 8, stk. 4 og 5.«

b) Sjette led udgår.

7) Artikel 10, stk. 2, affattes således:

»2. Det Videnskabelige Udvalg består af medlemmer, der er særligt kvalificerede på miljøområdet, og som udpeges af bestyrelsen for en periode på fire år, der kan forlænges én gang bl.a. under hensyn til de videnskabelige områder, der skal være repræsenteret i udvalget, for at det kan bistå agenturet inden for dets virkefelt. Udvalgets virksomhed fastsættes ved den i artikel 8, stk. 2, nævnte forretningsorden.«

8) I artikel 15 foretages følgende ændringer:

a) Det nye stykke affattes således:

»2a. Agenturet kan samarbejde på områder af fælles interesse med de institutioner i lande, der ikke er medlemmer af De Europæiske Fællesskaber, som kan skaffe data, oplysninger og ekspertise, metoder for dataindsamling, -analyse og -vurdering, som er af gensidig interesse, og som er nødvendige for, at agenturet kan udføre sit arbejde på tilfredsstillende måde.«

b) Stk. 3 bliver til stk. 4 og affattes således:

»3. Det i stk. 1, 2 og 2a omhandlede samarbejde skal tilrettelægges, så enhver form for overlapning undgås.«

9) I bilaget, del B (»Samarbejdet med Eurostat«), affattes punkt 1 således:

»1. Agenturet vil i videst muligt omfang gøre brug af oplysninger, der er indsamlet via Fællesskabets officielle statistiske tjenester. Disse kommer fra arbejdet i Eurostat og medlemsstaternes statistiske kontorer, der indsamler, validerer og formidler samfundsrelaterede og økonomiske statistikker, herunder nationale regnskaber og hermed forbundne oplysninger. Agenturet vil især gøre brug af Eurostats og medlemsstaternes statistiske kontorers arbejde i henhold til Rådets beslutning 94/808/EF (*), som dækker statistikker vedrørende: a) menneskets aktiviteter, der belaster miljøet, og b) samfundets og erhvervslivets respons på sådan belastning.

(*) Rådets beslutning 94/808/EF af 15. december 1994 om vedtagelse af et fireårs udviklingsprogram (1994-1997) vedrørende den miljømæssige del af Fællesskabets statistikker (EFT L 328 af 20.12.1994, s. 58).«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . ., den . . .

På Rådets vegne

Formand

(1) EFT C 255 af 20.8.1997, s. 9, og EFT C 123 af 22.4.1998, s. 6.

(2) EFT C 73 af 9.3.1998, s. 103.

(3) EFT C 180 af 11.6.1998, s. 32.

(4) Europa-Parlamentets udtalelse af 18. februar 1998 (EFT C 80 af 16.3.1998, s. 138), Rådets fælles holdning af 20. juli 1998 og Europa-Parlamentets afgørelse af . . . (endnu ikke offentliggjort i Tidende).

(5) EFT L 120 af 11.5.1990, s. 1.

(6) EFT L 314 af 7.12.1994, s. 1. Forordningen er ændret ved forordning (EF) nr. 2610/95 (EFT L 268 af 10.11.1995, s. 1).

RÅDETS BEGRUNDELSE

I. INDLEDNING

1. Den 16. juni 1997 forelagde Kommissionen Rådet et forslag til Rådets forordning om ændring af forordning (EØF) nr. 1210/90 af 7. maj 1990 om oprettelse af Det Europæiske Miljøagentur og Det Europæiske Miljøoplysnings- og Miljøovervågningsnet. Retsgrundlaget er EF-traktatens artikel 130 S, stk. 1.

2. Europa-Parlamentet afgav førstebehandlingsudtalelse den 18. februar 1998.

3. Det Økonomiske og Sociale Udvalg afgav udtalelse den 28. januar 1998.

4. Kommissionen forelagde Rådet et ændret forslag den 25. marts 1998.

5. Rådet vedtog en fælles holdning den 20. juli 1998 i overensstemmelse med fremgangsmåden i EF-traktatens artikel 189 C.

II. FORMÅL

Formålet med den fælles holdning er at ændre forordning (EØF) nr. 1210/90 på grundlag af Kommissionens ændrede forslag ved at styrke Det Europæiske Miljøagenturs rolle, især med hensyn til opgaverne vedrørende gennemførelse af Fællesskabets miljøforskrifter og formidling af miljøoplysninger, uden at anvendelsesområdet derved udvides. Denne tilgang ligger på linje med vurderingen af agenturets første fem år, som var knyttet til Kommissionens forslag.

III. GENNEMGANG AF DEN FÆLLES HOLDNING

Generelle bemærkninger

Rådet har givet sin tilslutning til det generelle oplæg om Det Europæiske Miljøagentur, som er indeholdt i Kommissionens forslag, og som er foreneligt med det generelle formål i del II ovenfor.

Den fælles holdning medtager helt eller delvis de fleste af Europa-Parlamentets ændringsforslag, som Kommissionen havde accepteret i sit ændrede forslag. En yderligere ændring, som Kommissionen af tekniske og juridiske grunde ikke kunne acceptere, blev indarbejdet i den fælles holdning.

Rådet medtog ikke Europa-Parlamentets ændringsforslag nr. 2 i sin fælles holdning, som kun delvis var indeholdt i Kommissionens ændrede forslag, og heller ikke ændringsforslag nr. 7 og 8, som ikke er indarbejdet i Kommissionens ændrede forslag.

Nedenfor redegøres der detaljeret for specifikke punkter, som vedrører de væsentligste ændringer i de enkelte artikler.

Detaljerede bemærkninger

Præambel

Ud over de ændringer af præamblen, der var nødvendige for at bringe den i overensstemmelse med substansen i den fælles holdning, gøres der opmærksom på følgende væsentlige ændringer:

- de første to betragtninger er omarbejdet med henblik på at sikre fuld overensstemmelse med de relevante bestemmelser i forordning (EØF) nr. 1210/90

- desuden er der tilføjet to nye betragtninger (7 og 9) om henholdsvis oversættelse af Det Europæiske Miljøagenturs dokumenter, som skal varetages af EU-organernes Oversættelsescenter, og fordelingen af temacentrene, som skal foretages af agenturets bestyrelse, så der tages hensyn til de forskellige geografiske forhold i Fællesskabet.

Artikel 1

Indholdet af denne artikel, der opstiller forordningens formål, er blevet ajourført med en henvisning til bæredygtig udvikling (stk. 2).

Artikel 2

I denne artikel opremses og beskrives agenturets opgaver. I forhold til forordning (EØF) nr. 1210/90 er der tilføjet nye opgaver for at styrke agenturets rolle navnlig med hensyn til skaffe og formidle oplysninger om miljøet; derudover er eksisterende opgaver blevet præciseret. Det er blevet understreget, at det er nødvendigt, at disse opgaver udføres i overensstemmelse med agenturets flerårige arbejdsprogram.

Rådets vigtigste ændringer af Kommissionens forslag er følgende:

- Nr. ii) er blevet omformuleret og omstruktureret for at give en mere præcis beskrivelse af agenturets forskellige opgaver. Opgaven med at bistå med overvågningen af miljøforanstaltningerne ved at yde støtte til opfyldelse af rapporteringskravene er blevet suppleret med koordinering af rapporteringen; agenturets rådgivning af de enkelte medlemsstater om »udvikling, oprettelse og udvidelse af deres systemer til overvågning af miljøforanstaltninger« er bevaret, men kun efter anmodning fra medlemsstaterne og under forudsætning af, at disse aktiviteter er forenelige med agenturets årlige arbejdsprogram og ikke bringer gennemførelsen af andre af agenturets opgaver i fare. Rådgivningen kan også omfatte »peer review« foretaget af eksperter, men kun på udtrykkelig anmodning af medlemsstaterne.

- Nr. iii) er ændret. Rådet har ikke fulgt ordlyden i Kommissionens forslag, der til dels fulgte et ændringsforslag fra Europa-Parlamentet. Begrebet »et lager af miljøoplysninger«, herunder et dataregister, er blevet erstattet med det bredere begreb »et referencecenter for miljøoplysning«.

- I nr. vi) har Rådet fundet det hensigtsmæssigt på den ene side at præcisere, at rapporterne med indikatorer bør fokusere på specifikke emner, og på den anden side ikke at fastsætte, hvor ofte sådanne rapporter skal udarbejdes, så agenturet får større fleksibilitet i så henseende.

- I de sidste tre numre (xi), xii) og xiii)) beskrives de yderligere opgaver, som agenturet får tildelt i henhold til Kommissionens forslag. De vigtigste ændringer i den fælles holdning er:

Nr. xi) Ordet »pålidelig« betragtes som overflødigt i denne sammenhæng og udgår; den fælles holdning indeholder ikke nogen eksplicit forpligtelse til at gøre disse oplysninger tilgængelige på alle EU's officielle sprog.

Nr. xii) Formålet med at omformulere denne opgave for Det Europæiske Miljøagentur er at undgå dobbelttydighed med hensyn til agenturets rolle på dette område.

Nr. xiii) Omformuleringen har her til formål at klarlægge miljøforskningens rolle i forhold til politiske beslutninger.

Artikel 3

Denne artikel, der omhandler agenturets primære aktionsområder, er blevet ændret, så den omfatter:

- en bredere henvisning til nuværende og forventelige miljøforhold og til bæredygtig udvikling (i stk. 1)

- en bredere henvisning til beskyttelse af havmiljøet og ikke kun kystområder (stk. 2)

- en henvisning til et muligt samarbejde mellem agenturet og andre organer, herunder IMPEL-netværket, med henblik på udveksling af oplysninger (nyt stk. 3).

Den sidste tilføjelse bygger på et ændringsforslag fra Europa-Parlamentet, som Kommissionen ikke accepterede af juridiske og tekniske årsager, selv om den ikke var imod det af principielle årsager.

Artikel 4

Artiklen omhandler de informationsnet, der er oprettet i henhold til forordning (EØF) nr. 1210/90, deres sammensætning og funktion, herunder udpegelse af temacentrene og deres opgaver. Den fælles holdning følger Kommissionens forslag med hensyn til at anvende normale afstemningsregler med to tredjedeles flertal også til udpegelsen af temacentre (med tilsvarende ændring i artikel 8). De vigtigste ændringer i forhold til Kommissionens forslag omfatter:

- aspekter ved og retningslinjer for samarbejdet mellem agenturet og medlemsstaterne for så vidt angår indsamling, sammenstilling og analyse af miljøoplysninger på landsplan (stk. 2, andet afsnit): grunden til den ændrede ordlyd er, at Rådet ikke har fundet det hensigtsmæssigt at indføre en retlig forpligtelse for medlemsstaterne, og at det er nødvendigt at tage hensyn til de forskellige geografiske organisationsstrukturer i de forskellige medlemsstater, som også påvirker den måde, dataene skaffes og analyseres på. Medlemsstaternes mulighed for at deltage i samarbejdet om disse aktiviteter på tværnationalt plan blev også opfattet som nyttig og blev indarbejdet

- henvisningen til »et bestemt område« udgår (stk. 4, andet punktum).

Artikel 8

Rådets vigtigste ændringer i forhold til Kommissionens forslag med det formål at forbedre agenturets funktion omfatter:

- en delvis omformulering af stk. 1, hvor der i Kommissionens forslag henvises til EFTA/EØS-staternes deltagelse i agenturets bestyrelse. Rådet foretrak en mere generel formulering, som er forenelig med de formuleringer, der normalt anvendes i EF-retsakter i sådanne tilfælde, og som henviser til »relevante bestemmelser« for således ikke at foregribe en fremtidig udvikling

- en omformulering af stk. 2 med hensyn til, hvordan forretningsudvalget fungerer: bestyrelsen kan delegere eksekutivafgørelser, men »i overensstemmelse med regler, som den selv fastsætter«

- indføjelse af et »flerårigt budgetoverslag« (stk. 4) i stedet for »forslag« i det flerårige arbejdsprogram.

Artikel 10

Rådet ændrede stk. 2 med hensyn til sammensætningen af Det Videnskabelige Udvalg, som bistår bestyrelsen for at sikre, at den videnskabelige ekspertise i udvalget afspejler agenturets virkefelt og dermed, at Det Videnskabelige Udvalg bedre kan støtte bestyrelsen i udførelsen af dens opgaver.

Artikel 15

Det sidste afsnit i denne artikel blev tilpasset, så det omfatter alle de samarbejdsformer, der er omhandlet (herunder det nye stk. 2a), og for at undgå overlapning.

Artikel 20

Ud over en ændring af stykkernes rækkefølge er artiklen blevet omformuleret en smule på grundlag af Europa-Parlamentets ændringsforslag, der også blev accepteret af Kommissionen. Ifølge Rådets nye formulering skal Rådet nu gennemgå agenturets fremskridt og opgaver i forbindelse med Fællesskabets globale miljøpolitik.

Bilag

Der er foretaget en mindre ændring i bilaget under del B, punkt 1, første punktum, hvor der nu henvises til Fællesskabets statistiske tjenester.

Kommissionen har tilsluttet sig Rådets ændringer.